Oznámenie Komisie Európskemu parlamentu podľa druhého pododseku článku 251 ods. 2 Zmluvy o ES, ktoré sa týka spoločnej pozície Rady k prijatiu nariadenia Európskeho parlamentu a Rady o Európskom fonde pre regionálny rozvoj /* KOM/2006/0309 v konečnom znení - COD 2004/0167 */





[pic] | KOMISIA EURÓPSKYCH SPOLOČENSTIEV | Brusel 13.06.2006 KOM(2006) 309 v konečnom znení 2004/0167(COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES, ktoré sa týka spoločnej pozície Rady k prijatiu nariadenia Európskeho parlamentu a Rady o Európskom fonde pre regionálny rozvoj 2004/0167(COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES, ktoré sa týka spoločnej pozície Rady k prijatiu nariadenia Európskeho parlamentu a Rady o Európskom fonde pre regionálny rozvoj SÚVISLOSTI Dátum doručenia návrhu EP a Rade (dokument KOM(2004)495, konečné znenie – 2004/0167(COD)): | 15. júl 2004 | Dátum predloženia stanoviska Európskeho hospodárskeho a sociálneho výboru: | 6. apríl 2005 | Dátum predloženia stanoviska Výboru regiónov: | 13. apríl 2005 | Dátum predloženia stanoviska Európskeho parlamentu, prvé čítanie: | 6. júl 2005 | Dátum prijatia spoločnej pozície: | 12. jún 2006 | CIEĽ NÁVRHU KOMISIE Účelom návrhu Komisie bolo vymedziť úlohy Európskeho fondu pre regionálny rozvoj a rozsah jeho pomoci, pokiaľ ide o ciele „konvergencie“, „regionálnej konkurencieschopnosti a zamestnanosti“ a „európskej územnej spolupráce. Takisto sa v ňom ustanovujú osobitné pravidlá uplatniteľné na programy územnej spolupráce medzi viac ako jedným členským štátom. Spolu s návrhmi nariadení o Kohéznom fonde, Európskom sociálnom fonde, Európskom zoskupení pre územnú spoluprácu a všeobecných pravidlách uplatniteľných na všetky tieto fondy tento návrh predstavuje právny rámec Spoločenstva na implementáciu kohéznej politiky v období 2007-2013. PRIPOMIENKY K SPOLOČNEJ POZÍCII Spoločná pozícia bola prijatá 12. jún 2006. jednomyseľne. Komisia ju môže potvrdiť, pretože ju považuje za vhodný kompromis, ktorý spĺňa ciele jej pôvodného návrhu a zohľadňuje mnohé zmeny a doplnenia Európskeho parlamentu. Hlavné zmeny sa týkajú rozšírenia rozsahu činností EFRR, ktoré zahŕňajú čiastočnú oprávnenosť DPH, financovanie projektov na podporu bývania v EÚ 10, Rumunsku a Bulharsku a rozsahu činností v rámci cieľov regionálnej konkurencieschopnosti a zamestnanosti. DPH Pôvodným návrhom Komisie v súvislosti s príspevkom Spoločenstva na operačné programy bola neoprávnenosť DPH (návratnej a nenávratnej). V decembri 2005 Európska rada súhlasila, aby sa v prípade členských štátov, ktorých priemerný HDP na obyvateľa v období medzi rokmi 2001 a 2003 dosahoval menej ako 85 % priemeru EÚ 25, nenávratná DPH považovala za oprávnený výdavok na účely výpočtu príspevku z fondov. Počas rokovaní o medziinštitucionálnej dohode o finančných výhľadoch Výbor Európskeho parlamentu REGI požadoval, aby sa v nariadeniach ustanovil pre všetky členské štáty jeden systém a aby sa nevytvárali rôzne pravidlá pre rôzne kategórie členských štátov. V spoločnej pozícii sa táto požiadavka zohľadňuje a tým ustanovuje nenávratnú DPH, ktorú skutočne a s konečnou platnosťou znáša príjemca, za oprávnenú pre všetky členské štáty. Bývanie V pozmeňujúcom a doplňujúcom návrhu Európskeho parlamentu č. 82 sa požadovala oprávnenosť výdavkov súvisiacich s opravou sociálneho bývania s cieľom šetriť energiu a chrániť životné prostredie v rámci trvalo udržateľného rozvoja miest. Spoločná pozícia tento návrh zahŕňa v prípade projektov na podporu bývania v EÚ 10, Rumunsku a Bulharsku. Takisto sa v nej vymedzujú sumy finančných prostriedkov, ktoré možno použiť v súvislosti s výdavkami spojenými s bývaním, ustanovuje sa v nej, že takéto výdavky sú súčasťou integrovaného plánu rozvoja miest a sú obmedzené na multirodinné bývanie a bývanie vo verejnom vlastníctve. Rozšírenie rozsahu v rámci cieľa „regionálnej konkurencieschopnosti a zamestnanosti“ V článku 5 návrhu nariadenia o EFRR sa ustanovuje primárny rozsah činností v rámci cieľa „regionálnej konkurencieschopnosti a zamestnanosti“ a upravuje sa návrh Komisie, pretože sa v ňom uvádza, že tento rozsah nie je výlučný. PODROBNÉ PRIPOMIENKY KOMISIE Po úprave znenia návrhu nariadenia bolo úplne alebo čiastočne schválených deväť pozmeňujúcich a doplňujúcich návrhov Európskeho parlamentu. Sedem pozmeňujúcich a doplňujúcich návrhov už nie je aktuálnych, a preto ich nebolo možné zapracovať. Cieľ dvadsiatich pozmeňujúcich a doplňujúcich návrhov, ktoré ako také neboli zapracované, sa dosiahol zmenou v znení článku 5. Ostatné boli z ďalej uvedených dôvodov zamietnuté. Keďže upravený návrh nebol prijatý Komisiou, Komisia informovala Radu o svojej pozícii k pozmeňujúcim a doplňujúcim návrhom Európskeho parlamentu. Pozmeňujúce a doplňujúce návrhy v celom rozsahu alebo čiastočne zapracované v spoločnej pozícii Pozmeňujúci a doplňujúci návrh 4 týkajúci sa prepracovania odkazu na pravidlá oprávnenosti v odôvodnení (4) bol zapracovaný. Pozmeňujúci a doplňujúci návrh 10 týkajúci sa koordinácie so siedmym rámcovým programom bol zapracovaný v odôvodnení (10). Pozmeňujúci a doplňujúci návrh 12 týkajúci sa územných osobitostí je zahrnutý v odôvodnení (13). Pokiaľ ide o rozsah činností v rámci cieľa „konvergencie“, v článku 4 ods. 1 sa zohľadňuje prvá časť návrhu uvedená pod pozmeňujúcim a doplňujúcim návrhom 27 o integrácii kapacít výskumu a technologického rozvoja do európskeho výskumného priestoru. Cieľ pozmeňujúceho a doplňujúceho návrhu 60 je zahrnutý v článku 5 ods. 2 písm. d), ktorý sa týka „regionálnej konkurencieschopnosti a zamestnanosti“, s odkazom na „podporu čistej a trvalo udržateľnej verejnej dopravy“. V prípade rozsahu „európskej územnej spolupráce“ sa do priorít tohto cieľa pridali činnosti súvisiace so životným prostredím, ako bolo navrhnuté v pozmeňujúcom a doplňujúcom návrhu 65 . Prvá časť pozmeňujúceho a doplňujúceho návrhu 80 o medziregionálnej spolupráci sa nachádza v spoločnej pozícii (článok 6 ods. 3 písm. a)). Pozmeňujúci a doplňujúci návrh 82 : Európsky parlament navrhoval rozšíriť oprávnenosť výdavkov súvisiacich s opravou sociálneho bývania s cieľom šetriť energiu a chrániť životné prostredie v rámci trvalo udržateľného rozvoja miest. V spoločnej pozícii sa uznáva oprávnenosť výdavkov súvisiacich s bývaním za podmienok ustanovených v nariadení. Vymedzujú sa v ňom sumy finančných prostriedkov v súvislosti s výdavkami spojenými s bývaním, vyžaduje sa v ňom, aby takéto výdavky boli súčasťou integrovaného plánu rozvoja miest a boli obmedzené na multirodinné bývanie a bývanie vo verejnom vlastníctve. Vo vykonávacom nariadení Komisie sa podrobne objasnia kritériá na vymedzenie mestských oblastí, ktoré čelia sociálnym ťažkostiam a fyzickému poškodeniu alebo sú nimi ohrozené, a presný zoznam oprávnených opatrení. Odkaz na medziregionálnu spoluprácu je takisto uvedený v článku 19 ods. 2 o výbere činností navrhnutých v pozmeňujúcom a doplňujúcom návrhu 108 . Pozmeňujúce a doplňujúce návrhy nezapracované v spoločnej pozícii Pozmeňujúce a doplňujúce návrhy 44 až 59 a 61 až 64 týkajúce sa článku 5, ktorými sa pridávali nové oblasti činností EFRR v rámci cieľa „regionálnej konkurencieschopnosti a zamestnanosti“, neboli ako také schválené. Avšak so zámerom rozšíriť rozsah cieľa „regionálnej konkurencieschopnosti a zamestnanosti“ sa v spoločnej pozícii článok 5 upravil tak, že pomoc EFRR je primárne (a nie výlučne) zameraná na uvedené tri priority. V niekoľkých pozmeňujúcich a doplňujúcich návrhoch sa navrhovalo rozšíriť účel a rozsah činností EFRR (pozmeňujúce a doplňujúce návrhy 18 až 24) a priority vymedzené v návrhu Komisie v súvislosti s cieľmi „konvergencie“ a „európskej územnej spolupráce“ (pozmeňujúce a doplňujúce návrhy 25, 26 a 28 až 43 týkajúce sa článku 4 o rozsahu cieľa „konvergencie“; pozmeňujúce a doplňujúce návrhy 66 až 72, 73, 75 až 79 a 81 týkajúce sa článku 6 o „európskej územnej spolupráci“). Neboli zapracované. S cieľom zachovať striktnú koncentráciu činností v niekoľkých prioritných oblastiach neboli takisto schválené navrhované pozmeňujúce a doplňujúce návrhy týkajúce sa článkov 8, 9, 10 a 11 o postupe v prípade určitých územných znakov (pozmeňujúce a doplňujúce návrhy 83 až 90). Vzhľadom na to, že obsah operačných programov v rámci cieľa „európskej územnej spolupráce“ sa mal čo najviac približovať obsahu operačných programov dvoch ďalších cieľov, pozmeňujúce a doplňujúce návrhy 91 až 100 týkajúce sa článku 12, ktorými sa rozširujú požiadavky na obsah týchto operačných programov, neboli zapracované. Pozmeňujúci a doplňujúci návrh 103 : ustanovenia nariadenia musia rešpektovať inštitucionálnu organizáciu každého členského štátu a právomoci monitorovacích výborov. Posilňovanie partnerstva je skutočne dôležité. Určenie partnerov zúčastňujúcich sa v monitorovacom výbore je však v oblasti právomoci výborov. Neaktuálne pozmeňujúce a doplňujúce návrhy Keďže odôvodnenie (10) bolo v spoločnej pozícii zmenené, pozmeňujúci a doplňujúci návrh 8 týkajúci sa programov spolufinancovaných EFRR a ich podpory diverzifikácie vidieckych hospodárstiev nie je zapracovaný. Pozmeňujúce a doplňujúce návrhy 104 a 105 presahujú rámec nariadenia o EFRR a nemožno ich akceptovať. Pravidlá schvaľovania operačných programov sú upravené vo všeobecnom nariadení. Pravidlá transparentnosti v súvislosti s konečnými príjemcami sú ustanovené v ďalšom nariadení. V návrhu nariadenia Komisie, v ktorom sa ustanovujú všeobecné ustanovenia na realizáciu programov spolufinancovaných fondmi, sa ustanovujú povinnosti týkajúce sa informácií a uverejnenia a vykonávacie nariadenie Komisie sa zdá byť najvhodnejším právnym základom na ustanovenie povinnosti uverejnenia názvu konečných príjemcov. Po zmenách znenia sú pozmeňujúce a doplňujúce návrhy 101 a 102 bezpredmetné. Vymenovanie kontrolóra je v kompetencii riadiaceho orgánu. Pozmeňujúce a doplňujúce návrhy 106 a 107 týkajúce sa článku 15 a článku 16 sú preto bezpredmetné. ZÁVER Aj keď by Komisia uprednostnila zachovanie pôvodného rozsahu nariadenia, je toho názoru, že spoločná pozícia prijatá 12. júna 2006 jednomyseľne prevažne zodpovedá cieľom a prístupu v jej návrhu a zahŕňa niektoré významné pozmeňujúce a doplňujúce návrhy EP a preto ju môže podporiť. Pri posudzovaní prijatia operačných programov spolu s členskými štátmi venuje Komisia pozornosť overeniu skutočnosti, či sa pridaná hodnota kohéznej politiky spolufinancovanej Spoločenstvom zachová a či je podiel určený na investície do inovácií a rastu primeraný.